Illum, Ursula von der Leyen, il-President tal-Kummissjoni Ewropea, se tniedi uffiċjalment il-Hub Digital4Development (D4D) fil-preżenza ta' rappreżentanti mill-ħames Stati Membri tal-UE fundaturi tal-hub, taħt il-Presidenza Ġermaniża tal-Kunsill tal-UE. Il-pjattaforma tiġbor flimkien il-partijiet ikkonċernati ewlenin mill-Istati Membri tal-UE, mis-settur privat, mis-soċjetà ċivili u mill-istituzzjonijiet finanzjarji fl-ispirtu tat-Tim Ewropa, b'diversi objettivi: biex jiżdiedu l-investimenti għat-trasformazzjoni diġitali tal-pajjiżi sħab; biex tiġi promossa ġabra komprensiva ta' regoli bbażata fuq il-valuri, għal ekonomija u soċjetà diġitali madwar id-dinja; u biex jiġi promoss l-involviment aktar b'saħħtu u strateġiku tal-UE fi sħubijiet diġitali internazzjonali. Qabel it-tnedija, il-President Ursula von der Leyen qalet: “Il-pandemija tal-COVID-19 uriet kemm ħajjitna tiddependi fuq it-teknoloġiji diġitali. Bil-hub Digital4Development, it-Tim Ewropa qed jibni rabtiet b'saħħithom madwar id-dinja biex ir-rivoluzzjoni diġitali tkun opportunità għal kulħadd.” Il-parteċipazzjoni ta' ħames Kapijiet ta' Stat u l-Gvern tal-Ġermanja, Franza, il-Belġju, l-Estonja u l-Lussemburgu kompliet ġiet ikkumplimentata minn sitt Stati Membri oħra tal-UE (il-Finlandja, il-Litwanja, in-Netherlands, il-Portugall, Spanja, l-Iżvezja) li diġà ffirmaw l-Ittra ta' Intenzjoni li jingħaqdu mal-hub D4D flimkien mal-istituzzjonijiet pubbliċi, l-industrija, is-soċjetà ċivili u d-dinja akkademika. Il-“Hub D4D bejn l-Unjoni Afrikana u l-Unjoni Ewropea”, l-ewwel komponent reġjonali operazzjonali, se jitnieda waqt laqgħa dwar it-Trasformazzjoni Diġitali tal-Grupp ta' Livell Għoli dwar is-Sħubija bejn l-Unjoni Ewropea u l-Unjoni Afrikana. Dan se jopera bħala għodda strateġika biex imexxi 'l quddiem id-djalogu bejn id-diversi partijiet ikkonċernati, is-sħubijiet konġunti u l-investimenti fl-ekonomija diġitali Afrikana. “L-Unjoni Ewropea ddeċidiet li tagħmel pass 'l quddiem billi talloka 20 % tal-pjan ta' rkupru tal-UE għat-tranżizzjoni diġitali. L-aħbar tal-lum turi li aħna naqsmu wkoll din l-ambizzjoni ma' sħabna madwar id-dinja għal futur diġitali aħjar wara l-pandemija”, qal Thierry Breton, il-Kummissarju għas-Suq Intern. “Dan se jgħin biex tiċkien id-differenza diġitali globali u biex l-ekonomiji diġitali tal-Ewropa u tal-Afrika jikbru flimkien.” “L-ekonomija diġitali tista' tkun biss l-ixprun ewlieni tal-iżvilupp sostenibbli inklużiv fl-Afrika jekk innaqqsu d-differenza diġitali, inkluża d-differenza bejn il-ġeneri. It-tnedija tal-Hub Digital4Development tal-UA-UE huwa pass importanti fis-sħubija tagħna mal-Unjoni Afrikana fil-ħidma lejn dan l-għan”, qalet Jutta Urpilainen, il-Kummissarju għas-Sħubijiet Internazzjonali. Qabel it-tnedija uffiċjali tiegħu, il-Hub Digital4Development tal-UA-UE diġà kien għaddej b'ħidma sfieqa u appoġġa t-tnedija tar-rispons diġitali Ewropew għall-COVID-19. Bħala parti mir-rispons globali tat-Tim Ewropa għall-COVID-19, aktar minn EUR 60 miljun ta' fondi tal-UE ġew indirizzati mill-ġdid lejn miżuri ta' rispons diġitali immedjati biex jiġu appoġġati l-pajjiżi sħab, biex jibnu s-sistemi soċjo-ekonomiċi tagħhom b'reżiljenza aktar fit-tul. B'20 % tal-Pjan ta' Rkupru tan-Next Generation EU maħsub għat-tranżizzjoni diġitali, taħt il-Qafas Finanzjarju Pluriennali li jmiss, l-UE se żżid l-investimenti tagħha fi sħubijiet diġitali mal-Afrika. Il-parteċipanti fil-Grupp ta' Livell Għoli dwar is-Sħubija bejn l-Unjoni Ewropea u l-Unjoni Afrikana għat-Trasformazzjoni Diġitali saħqu dwar l-importanza li tiġi ssalvagwardjata s-sovranità diġitali u tad-data tal-Afrika, u laqgħu b'sodisfazzjon l-Inizjattiva Ewlenija tad-Data bejn l-UE u l-UA bħala avvanz fl-iżvilupp tal-ekonomija Afrikana mmexxija mid-data. Il-pont għall-Innovazzjoni Diġitali bejn l-Afrika u l-Ewropa (AEDIB, African-European Digital Innovation Bridge) huwa għodda importanti biex jiġu konnessi l-ekosistemi tal-innovazzjoni diġitali, tissaħħaħ il-kollaborazzjoni u jitrawmu l-iskambji bejn il-kontinenti ġirien. Informazzjoni ġenerali Il-ħolqien tal-“Hub D4D bejn l-Unjoni Afrikana u l-Unjoni Ewropea” se jkun ibbażat fuq ir-rakkomandazzjonijiet tar-Rapport tat-Task Force dwar l-Ekonomija Diġitali UE-UA (UE-UA DETF). Dan diġà jinkludi ħames Stati Membri tal-UE, l-industrija tal-UE u sħab Afrikani importanti bħall-Unjoni Afrikana u Smart Africa. Il-Hub D4D se jniedi sensiela ta' inizjattivi Afrikani u Ewropej ta' diversi partijiet ikkonċernati biex tingħata spinta lit-tnedija tal-Istrateġija għat-Trasformazzjoni Diġitali tal-Unjoni Afrikana stess, li ġiet adottata aktar kmieni din is-sena. L-Inizjattiva Ewlenija tad-Data bejn l-UE u l-UA u l-pont għall-Innovazzjoni Diġitali bejn l-Afrika u l-Ewropa huma fost l-ewwel inizjattivi tad-D4D. Il-Hub D4D se jkun ukoll il-mezz ewlieni biex jitħaddem l-approċċ ta' Tim Ewropa għat-trasformazzjoni diġitali, u se jpoġġi lill-UE, bil-mudell tagħha ta' ekonomija diġitali ċċentrata fuq il-bniedem, fuq il-mappa diġitali tad-dinja. F'dan il-kuntest, u taħt il-patroċinju tal-Kummissjoni Ewropea u tal-Ministeru Ġermaniż għall-Kooperazzjoni u l-Iżvilupp Ekonomiċi (BMZ), l-iSmart Development Hack, imniedi f'April 2020, ġabar aktar minn 1000 soluzzjoni diġitali innovattiva bħala għajnuna biex tiġi ffaċċjata l-emerġenza. L-aħjar disa' ideat kisbu appoġġ finanzjarju u tekniku biex ikomplu sal-fażi ta' implimentazzjoni.